Foto's: Duisende bid saam met Oom Angus vir land | Maroela Media
Duisende Suid-Afrikaners het van verskillende kulture het Saterdag saam vir Suid-Afrika gebid. Foto: Alet Pretorius.
Meer as 50 000 Suid-Afrikaners het Saterdag in die FNB-stadion, suidwes van Johannesburg, byeengekom om te bid vir 'n einde aan die droogte, korrupsie en rasse-onmin in Suid-Afrika.
Christene van sover as Kaapstad en KwaZulu-Natal het die geleentheid bygewoon, terwyl aanbiddingsliedere in Engels, Afrikaans en Sotho gesing is. Daar was selfs mense van die VSA, Brittanje en Swede in die gehoor.
Die Sacred Assembly is deur die lekeprediker Angus Buchan gereël en sy boodskap het oor vrede gegaan. Sy doel was om Christene bymekaar te kry om vergifnis te vra vir hulle sonde en God se genade op Suid-Afrika af te bid. Buchan het Christene gemaan om die Bybel te lees as dié boek wat die kompas vir hul lewe moet wees.
Buchan het nie mooi broodjies probeer bak nie. Hy het hom onder meer sterk teen rassisme, korrupsie, vroue- en kindermishandeling en ander omstrede onderwerpe uitgespreek: "Christene het ruggraatloos geword," het hy gesê. "Julle kla die heeltyd, maar doen niks aan die negatiewe situasie in die land nie, en dit moet nou end kry. Christene moet vir hulle geloof opstaan want daar is 'n aanslag op die Christendom. As jy as Christen jouself aan God toewy, is jy ook deel van God se weermag."
Buchan het gesê die kerk is besig om sy stem in die samelewing te verloor en daarom moet daar dringend opgetree word.
"Mense mag dalk sê, Angus jy spreek jouself te sterk uit, maar ek is siek en sat vir die gemors in hierdie land," het hy gesê. Hy het die leiers en parlementslede wat die geleentheid bygewoon het, uitgedaag om elke dag se werksaamhede te begin met Skriflesing. Buchan het ook gesê dat dit baie beter met Suid-Afrika sal gaan as die parlement elke oggend met Skriflesing en gebed geopen word.
Op 'n vraag oor wat ná afloop van die Sacred Assembly sal gebeur, het Buchan gesê dit is nou die plig van elke Christen om vir die wêreld te vertel wat Jesus vir hulle beteken.
Mense wat die geleentheid bygewoon het, het die volgende oor die geleentheid op sosiale media te sê gehad:
Jacey Venster: "Dit was awesome – om duisende mense in 'n eenheid vir Jesus te sien is onbeskryflik. Dankie Jesus vir Angus en die span wat die wonderlike boodskap gebring het."
Mabel Dunn-Fayers: "Wow! Ongelooflike samekoms wat 'n mens se lewe verander. Dit was die moeite werd."
Gabriel Crause: "Ek is so dankbaar dat ek kon deel in die Sacred Assembly. Dankie oom Angus en die Shalom-span, dit was awesome. Ek glo met my hele hart dat God Suid-Afrika en ons lewens sal verander."
Anoniem: "God het 'n spesiale afspraak met almal gehad wat die Sacred Assembly bygewoon het."
Tygerberg 104FM het Buchan se hele toespraak en gebed as 'n podsending beskikbaar gestel.
Luister ook bo-aan hierdie berig na 'n insetsel oor die Sacred Assembly. Die klankgrepe is deur Merentia van der Vent van Tygeberg 104FM verskaf.
Foto: Jacques Botha/Twitter
Net jammer ons kan nie soveel mense kry om saam te staan teen geweld ens nie
Dis so 'n mooi gesig om te sien hoe al daai mense onse Here Jesus aanbid. Wens ek was daar!
So waat wat rudi daar se..en ons witmense het ruggraadloos en jesusloos geword..sonder jesus se genade is ons niks!!vind jesus weer!ons het niks om te verloor nie,maar om te ontvang in jesus naam!amen!!
Aaag askies so waar wat rudi se!!!
Shoe dit gee mens hoendervleis, was ook al so by sy byeenkomste en dit is "awesome"!! Prys die Here dat ons as Christene nog so bymekaar kan kom om Hom te aanbid en te bid vir reën sonder om dood gemaak te word daar nie!!!